Det kommende Universitetshospital i Aalborg Øst bliver markant dyrere end ventet. 250 millioner kroner. Så stor lyder ekstraregningen til Region Nordjylland. En regning, som ikke er dækket ind af de tilbageværende reserver i bygningen af hospitalet. Ifølge Region Nordjylland er det særligt elskinne-projektet og vvs-arbejdet, der medfører ekstraudgifter. Erik Høgh-Sørensen, der er regionrådsmedlem i Region Nordjylland og ydermere med i Forretningsudvalget (DF), lægger ikke fingre imellem, når han skal beskrive sagens forløb. - Det er en skandale, siger han. Beskyldninger om afpresning Politikerne er delvist uenige om, hvem der bærer ansvaret.  Erik Høgh-Sørensen mener, at entreprenørerne bærer ansvaret. Han retter stor kritik mod totalrådgiverfirmaet Indigo. For undervejs i byggeriet har totalentreprenøren været skyld i flere fejl og mangler, som har kostet regionen ekstra. Det er forhandlingen af prisen på erstatningen for de fejl og mangler, som Erik Høgh-Sørensen mener, at Indigo trækker i langdrag med vilje. For mens forhandlingerne mellem Indigo og regionen er i gang, skal der stadig betales løn til arbejderne på byggepladsen, der venter på at komme i gang. - Jeg mener, at tiden er inde til at sætte foden i jorden og sørge for et retsligt opgør med hovedentreprenøren (Indigo, red.), som er årsagen til problemet, siger Erik Høgh-Sørensen (DF). Og hvad er det for nogle problemer, der har været? - Byggeriet er blevet forsinket, og jeg mener, at hovedentreprenøren har afpresset regionen indirekte med nogle ublu krav, siger Erik Høgh-Sørensen. Per Larsen (K), der er medlem af Forretningsudvalget i regionsrådet, retter i stedet kritik mod Region Nordjylland. - Der er gået noget galt i styringen, når man ikke fra starten får samlet op på alle de småting, der måtte være, siger han. Et entydigt ansvar er dog ifølge Per Larsen svært at fastlægge. - Det kan både være dårlig rådgivning, og så har der måske været nogle ting, som man ikke har været opmærksom på i processen. Nu er der så opstået dårlig stemning med rådgiver (Indigo, red.) og byggeherre (Region Nordjylland, red.), og nu sidder man så i en rigtig dårlig situation, siger han. Han frygter, at ekstraudgiften kan løbe op i en halv milliard millioner kroner – i stedet for de 250 millioner kroner. Det kan, ifølge Per Larsen, i sidste ende betyde, at der må skæres i sygehuspersonalet, når den potentielle regning skal tilbagebetales. Region Nordjylland forventer fortsat, at der i 2022 står et nyt hospital klar til indflytning, og efter en indkøringsfase kan det tages fuldt i brug i løbet af 2023. Allerede i slutningen af 2021 kan den første aktivitet på det nye hospital sættes i gang, når højlageret i servicebyen nord for hospitalet sættes i drift. Indigo er i daglig dialog med Region Nordjylland om byggeriet af Nyt Aalborg Universitetshospital, men har ikke yderligere kommentarer.

Opsummering:
Nyt Aalborg Universitetshospital bliver 250 millioner kroner dyrere, end hvad der ellers var lagt op. Det vækker utilfredshed hos flere politikere.